แอร์อินเดีย เที่ยวบินที่ 171

แอร์อินเดีย เที่ยวบินที่ 171 เป็นเที่ยวบินโดยสารระหว่างประเทศตามกำหนดการจากท่าอากาศยานนานาชาติสรทาร วัลลภภาอี ปเฏลในอะห์มดาบาด ประเทศอินเดีย สู่ท่าอากาศยานแกตวิกในลอนดอน สหราชอาณาจักร โดยในวันที่ 12 มิถุนายน ค.ศ. 2025 เครื่องบินโบอิง 787-8 ดรีมไลเนอร์ได้ตกลงสู่พื้นที่อยู่อาศัยใกล้เขตท่าอากาศยานขณะขึ้นบิน บนเที่ยวบินมีผู้โดยสาร 230 คนและลูกเรือ 12 คน จากอุบัติเหตุดังกล่าวได้มีการตอบสนองฉุกเฉินครั้งใหญ่ โดยได้มีหน่วยดับเพลิงและกู้ภัยหลายหน่วยเข้าไปช่วยเหลือ อุบัติเหตุในครั้งนี้นับเป็นอุบัติเหตุร้ายแรงครั้งแรกของโบอิง 787 ดรีมไลเนอร์นับตั้งแต่เปิดตัวในปี 2011 และเป็นอุบัติเหตุร้ายแรงครั้งแรกของแอร์อินเดียนับตั้งแต่การวางระเบิดบนเที่ยวบินที่ 182 ในปี 1985
อุบัติเหตุ.
เครื่องบินได้ออกเดินทางจากท่าอากาศยานนานาชาติสรทาร วัลลภภาอี ปเฏลเมื่อเวลา 13:38 นาที ตามเวลาท้องถิ่น มุ่งหน้าเข้าสู่ท่าอากาศยานลอนดอนแกตวิค เครื่องส่งสัญญาณเอดีเอส-บีของเครื่องบินได้รายงานระดับความสูงสุดท้ายไว้ที่ ก่อนที่จะตก เหตุการณ์ดังกล่าวเกิดขึ้นระหว่างขั้นตอนการขึ้นบินตามปกติ ผู้เห็นเหตุการณ์จากพื้นที่เมฆานีนาการ์รายงานว่าได้ยินเสียงระเบิดหลายครั้ง ตามมาด้วยกลุ่มควันที่มองเห็นได้จากสถานที่ใกล้เคียง รายงานบางฉบับระบุว่าเครื่องบินพุ่งชนกำแพงรอบสนามบิน เครื่องบินตกลงมาในบริเวณที่พักอาศัย ทำให้อาคารใกล้เคียงได้รับความเสียหาย ภาพวิดีโอเผยให้เห็นว่าเครื่องบินพยายามดิ้นรนเพื่อเพิ่มแรงยก แต่สุดท้ายก็ดับลง
ทันทีหลังจากเกิดเหตุ ได้มีการส่งรถดับเพลิงและรถพยาบาลสู่จุดเกิดเหตุหลายคัน หน่วยดับเพลิงและบริการฉุกเฉินอะห์มดาบาดยืนยันการส่งกำลังจากแผนกต่าง ๆ ของเมือง ถนนทุกเส้นที่มุ่งหน้าไปยังจุดที่เกิดอุบัติเหตุและบริเวณโดยรอบถูกปิดการจราจรเพื่ออำนวยความสะดวกในการปฏิบัติการช่วยเหลือ
เครื่องบิน.
เครื่องบินที่เกิดเหตุคือโบอิง 787-8 ดรีมไลเนอร์ ทะเบียน VT-ANB และหมายเลขสายการผลิตที่ 36279 เครื่องบินลำนี้ใช้เครื่องยนต์ เจเนอรัลอิเล็กทริก จีอีเอ็นเอ็กซ์สองเครื่อง โดยเครื่องบินมีอายุ 11.5 ปี ณ วันที่เกิดเหตุ
ผู้โดยสาร.
ตามข้อมูลของกรมการบินพลเรือนและแอร์อินเดีย เครื่องบินลำดังกล่าวบรรทุกผู้คน 242 คน รวมถึงผู้โดยสาร 230 คน และลูกเรือ 12 คน ประกอบด้วยนักบิน 2 คนและลูกเรือ 10 คน ผู้โดยสารที่เดินทางมีสัญชาติอินเดีย 169 ราย สัญชาติอังกฤษ 53 ราย สัญชาติโปรตุเกส 7 ราย และสัญชาติแคนาดา 1 ราย
การสืบสวน.
ทั้งกรมการบินพลเรือนแห่งชาติอินเดีย (ดีจีเอ) และแอร์อินเดียได้เริ่มการสอบสวนเกี่ยวกับเหตุการณ์เครื่องบินตกแล้ว ทีมเทคนิคได้รับการส่งตัวไปประเมินสาเหตุของการเกิดอุบัติเหตุนี้ ในเวลาที่เครื่องบินตก เครื่องบินได้รับการเติมเชื้อเพลิงสำหรับเที่ยวบินระยะไกลไปยังลอนดอน ซึ่งส่งผลทำให้ไฟลุกไหม้อย่างรุนแรง หอควบคุมการจราจรทางอากาศได้รายงานว่านักบินได้ส่งสัญญาณขอความช่วยเหลือ "เมย์เดย์" หลังจากเครื่องบินขึ้น
ปฏิกิริยา.
รัฐบาล.
รัฐมนตรีว่าการกระทรวงมหาดไทยของอินเดีย อมิต ศาห์ ได้พูดคุยกับหัวหน้าคณะรัฐมนตรีของรัฐคุชราตหลังจากเหตุการณ์ดังกล่าว หัวหน้าคณะรัฐมนตรี ภูเปนทร ปเฏล กล่าวว่าเจ้าหน้าที่ได้รับคำสั่งให้ดำเนินการ "กู้ภัยและบรรเทาทุกข์ทันที" และจัดเตรียมการ "ในลักษณะเดียวกับการเตรียมพร้อมสำหรับสงคราม"
ในสหราชอาณาจักร นายกรัฐมนตรีเคียร์ สตาร์เมอร์ กล่าวถึงอุบัติเหตุครั้งนี้ว่า "เลวร้ายมาก" และกล่าวว่าเขาขอส่งความห่วงใยไปยังผู้โดยสารและครอบครัวของพวกเขาในช่วงเวลาที่น่าเศร้าโศกอย่างยิ่งนี้ ลูซี พาวเวลล์ ผู้นำสภาสามัญชนสหราชอาณาจักร ได้แสดงความเสียใจและกล่าวว่ารัฐบาลจะ "ให้การช่วยเหลือเต็มที่" แก่ผู้ที่ได้รับผลกระทบทั้งในอินเดียและสหราชอาณาจักร
แอร์อินเดีย.
ในแถลงการณ์บนเอกซ์ นาฏราชัน จันทรเศกรัน ประธานสายการบินแอร์อินเดีย ได้ยืนยันว่าเที่ยวบิน 171 ประสบอุบัติเหตุรุนแรงและได้แสดงความเสียใจอย่างสุดซึ้งต่อผู้ได้รับผลกระทบ เขากล่าวว่าสายการบินให้ความสำคัญกับการช่วยเหลือเหยื่อและครอบครัวของพวกเขา รวมถึงการสนับสนุนทีมฉุกเฉิน และแจ้งข่าวที่ได้รับการยืนยันแล้ว สายการบินได้จัดตั้งศูนย์ฉุกเฉินเพื่อช่วยเหลือผู้ที่ต้องการข้อมูล
เหยื่อ.
เจ้าหน้าที่ตำรวจอาวุโสวิศาขะ ทพรัล (Vishaka Dabral) เปิดเผยว่า มีศพอย่างน้อย 269 ศพถูกนำส่งโรงพยาบาล Civil Lines ของเมือง มีคนบนพื้นดินอย่างน้อย 28 คน และมีคนบนเครื่องเสียชีวิต 241 คนชายสัญชาติอังกฤษวัย 40 ปี หลบหนีจากเครื่องบินได้สำเร็จ และเป็นผู้รอดชีวิตเพียงคนเดียวจากเครื่องบินลำดังกล่าว เขานั่งอยู่ที่นั่ง 11A ข้างทางออกฉุกเฉิน น้องชายของเขาซึ่งอยู่บนเครื่องบินด้วยแต่ก็ไม่รอดชีวิต
หนึ่งในเหยื่อได้แก่ วิชัย รุปานี (Vijay Rupani) ซึ่งดำรงตำแหน่งหัวหน้าคณะรัฐมนตรีของรัฐคุชราตตั้งแต่ปี 2016 ถึง 2021
นักศึกษาแพทย์อย่างน้อย 50 คนในหอพักสงเคราะห์ที่ถูกเครื่องบินขับชน ถูกส่งตัวเข้ารักษาในโรงพยาบาล และมีผู้ได้รับบาดเจ็บ 41 ราย
อื่น ๆ.
หลังเกิดเหตุเครื่องบินตกไม่นาน ปฏิบัติการเที่ยวบินทั้งหมดที่ท่าอากาศยานนานาชาติสรทาร วัลลภภาอี ปเฏลก็ถูกระงับ ราคาหุ้นล่วงหน้าของโบอิงร่วงลงกว่า 7% หลังจากอุบัติเหตุครั้งนี้